Racine (Viskonsino)

Racine (prononco laŭ sistemo IFA angle ˈreisi:n aŭ (rəˈsi:n, origine france raˈsi:n) estas urbo de Usono. Ĝi apartenas al la subŝtato Viskonsino, kaj estas la administra centro de la samnoma kantono Racine. La urbo situas borde de la lago Miĉigano, kaj la lagoborda situo forte influas la urbokernan aspekton. Laŭ la censo de 2010 la urbo havis 78 860 loĝantojn, en 2020 en Racine vivis 77 816 personoj sur areo de 48,4 kvadrataj kilometroj, kio rezultigas loĝdenson de 1 608 loĝantoj/km² - sekve temas pri la kvina plej granda urbo de la subŝtato. Kvankam la loko estis loĝata ekde la 10-a jarmilo antaŭ nia erao, la plej malnovaj pruvoj pri tiu frua setlado estas el la 1-a jarmilo antaŭ nia erao. En 1674 alvenis la unuaj eŭropanoj, grupo da francaj misiistoj, kaj jarcenton poste, en 1791, franca komerca bazo estis instalita. La loĝloko ricevis sian nomon probable honore al la franca dramverkisto Jean Racine.